Koffie bevorder spanwerk tussen kollegas - Jou Werk | Solidariteit WêreldJou Werk | Solidariteit Wêreld
Tuis › AF › Koffie bevorder spanwerk tussen kollegas
Die ongewoonste spanbouer óóit is onlangs deur navorsers ontdek. Dis daardie donker, bitter brousel wat vergaderings sommer heelwat soeter maak – koffie. 'n Nuwe studie deur die Universiteit van Kalifornië onthul hoe koffie groepsdinamika beïnvloed:
Koffie wakker positiewe gevoelens tussen spanlede aan
Daar is bevind dat spanlede wat meer koffie drink, meer positiewe terugvoer gee oor die groep se taakverrigting en ook meer gefokus is op die onderwerp. Persone onder die invloed van kafeïen neem meer deel in 'n groepsopset en is ook meer gefokus op die onderwerp as dié sonder kafeïen. Dit kan toegeskryf word aan die feit dat kafeïen jou brein wakkerder en skerper maak. Daar word gespekuleer dat dit tot 'n positiewer ingesteldheid aanleiding gee.
Dit help spanlede om te fokus en verhoog geheuefunksie
Die kafeïen doen egter meer as om net positiewe gevoelens aan te wakker. Ontledings van die groepsbespreking aan die einde van die studie het getoon dat dié wat kafeïen ingeneem het, geneig was om meer aan die groepsbespreking deel te neem en meer op die onderwerp onder bespreking te fokus – dít wat hulle te sê gehad het, was ook meer relevant. Nog 'n studie het beaam dat lae dosisse kafeïen 'n voordelige uitwerking op aandag en fokus kan hê.
Dit lei tot beter gesprekvoering tussen spanlede
Tydens groepsbesprekings is dit altyd 'n probleem om spanlede aan die praat te kry, maar daar is nou hoop. Daar is bevind dat wanneer kollegas vooraf saam koffie gedrink het, hulle makliker in 'n groepsverband saampraat. En ondanks die feit dat 'n omstrede onderwerp bespreek is, het dit nie tot wrywing in die groep gelei nie. Dié wat kafeïen ingeneem het, het ook groter bereidwilligheid getoon om weer saam met die groep te werk. Die resultate bevestig dat dié wat koffie gedrink het, hulself en ander groepslede meer positief geëvalueer het. "Koffie het blykbaar die groepbesprekings gemakliker en aangenamer gemaak," sê Amit Singh, medeouteur van die studie deur die Universiteit van Kalifornië. "Al praat hulle meer, en al het almal nie altyd saamgestem nie, het hulle nog steeds bly saamwerk in die groep."
Ander bekende voordele van koffie
Dit gee produktiwiteit 'n hupstoot en hou jou waaksaam
Behalwe dat koffie 'n lekker drankie is, is dit 'n stimulant wat jou sentrale senuweestelsel 'n hupstoot gee, jou produktiwiteit verhoog en jou waaksaam hou. "Ons vermoed dat wanneer mense meer waaksaam is, hulle hulself en die ander lede van hul groep sien as mense wat 'n groter bydrae lewer, en dit dra by tot hul meer positiewe houding," sê Singh.
Dit beskerm die brein
Om vir lang tye onder stresvolle situasies te werk, is nooit 'n goeie ding nie. Gelukkig is die olies in koffie, soos kahweol en kafestol, unieke neurologiese antiinflammatoriese middels wat stres kan bestry en werknemers dus op die lang termyn kan bevoordeel.
Dit kan energievlakke verhoog
Jou liggaam verbruik energie wanneer die energie beskikbaar is om verteer te word. 'n Toename in kafeïeninname sal die beskikbaarheid van energie in jou liggaam verhoog. Suurstofinname en longfunksies word ook verhoog, wat lei tot beter metaboliese doeltreffendheid.
Dit verhoog kreatiwiteitsvlakke
Dit is nie noodwendig net die kafeïen in koffie wat 'n persoon meer kreatief kan maak nie. Koffiepouses is sosiale geleenthede, waartydens sosiale interaksie met ander medewerkers dikwels lei tot die uitruil van kreatiewe idees.
Minder pyn, meer wins
Ons almal ondervind van tyd tot tyd ekstra lang werkdae waar ons eenvoudig nie die kantoor kan verlaat voordat 'n sekere taak afgehandel is nie. Hierdie lang ure agter 'n lessenaar kan dreinerend wees. Gedurende stresvolle tye soos dié kan koffie 'n vorm van verligting bied want dit is ook 'n pynmoderator.
Dit verbrand vet
Omdat koffie metaboliese aktiwiteit verhoog, sal dit help om werknemers se metabolisme 'n hupstoot te gee ─ selfs terwyl hulle agter hul lessenaars sit.
Dit verlaag stres
'n Studie deur die Nasionale Instituut van Gesondheid het bevind dat werknemers wat vier of meer koppies koffie gedurende die dag drink ─ let daarop dat twee die aanbevole dosis per dag is ─ sowat 10% minder geneig is om depressief te raak as diegene wat nooit koffie drink nie. Om tyd uit jou werkskedule te neem vir 'n kort koffiepouse, sal bydra tot jou geluk. Dit sal ook outomaties die uitbranding verminder wat jy met jou swaar werklading, sperdatums en die talle stresvolle situasies daagliks in die gesig staar.
Uit die studie kan ons aflei dat werknemers wat saam koffie drink, hoërgehalte-argumente lewer wanneer hulle deur groepaktiwiteite werk, en boonop met meer argumente na vore kom. Bevindinge toon dat kafeïen 'n groep se fokus verhoog en elke persoon aanmoedig tot groter deelname aan besprekings. Nog belangriker is die feit dat diegene wat koffie gedrink het voor 'n groepstaak, hul eie en die groep se prestasies meer positief geëvalueer het as dié wat nie koffie ingeneem het nie.